建元寺晝公與崔秀才見過聯句與鄭奉禮部同作
作者：皇甫曾
朝代：唐

paragraphs: 人閑宜歲晚，道者訪幽期。
獨與寒山別，行當暮雪時。
柏臺辭漢主，竹寺寄潛師。
荷策知君待，開門笑我遲。
暮階縣雨足，寒吹繞松枝。
理辯塵心妄，經分梵字疑。
久承黃紙詔，曾賦碧雲詩。
然諾驚相許，風流話所思。
筌忘心已默，磬發夜何其。
願結求羊侶，名山從所之。